നികുതി ക്രമക്കേടില് കുറ്റക്കാരെ സംരക്ഷിക്കില്ല ബിജെപിയെ ചര്ച്ചയ്ക്ക് വിളിച്ചത് മാനുഷിക പരിഗണന കൊണ്ടെന്ന് ആര്യ രാജേന്ദ്രന് Begin typing your search... X നികുതി ക്രമക്കേടില് കുറ്റക്കാരായ ആരെയും സംരക്ഷിക്കില്ലെന്ന് തിരുവനന്തപുരം മേയര് ആര്യ രാജേന്ദ്രന്. ഐ കെ എം സോഫ്റ്റ്വെയറുമായി ബന്ധപ്പെട്ട തകരാറുകള് പരിഹരിച്ച് നല്കുമെന്ന് സര്ക്കാര് അറിയിച്ചതായും മേയര് പറഞ്ഞു. നഗരസഭയിലേക്ക് അടച്ചിട്ടുള്ള ഒരു തുകയും പൊതുജനങ്ങള്ക്ക് നഷ്ടപ്പെടില്ല. ശ്രീകാര്യം നഗരസഭയില് ക്രമകേട് ഉണ്ടായിയെന്ന് അറിഞ്ഞ സാഹചര്യത്തില് ഉടനടി നടപടി എടുത്തിട്ടുണ്ടെന്നും മേയര് പറഞ്ഞു. മറ്റ് വാര്ഡുകളില് ക്രമക്കേടുകള് നടന്നിട്ടുണ്ടോ എന്ന് അന്വേഷണം നടന്നുവരുകയാണ്. ഉള്ളൂര് ആറ്റിപ്ര വാര്ഡുകളില് സമാന ക്രമക്കേടുകള് ഉണ്ടായി എന്ന് റിപ്പോര്ട്ടുകള് ലഭിച്ചു. എന്നാല് അന്വേഷണത്തില് അത്തരത്തില് യാതൊന്നും ഉണ്ടായിട്ടില്ല എന്ന് കണ്ടെത്തിയെന്നും ആര്യ രാജേന്ദ്രന് മാധ്യമങ്ങളോടു പറഞ്ഞു. അതേസമയം കൗണ്സില് ഹാളില് പ്രതിഷേധിക്കുന്ന ബിജെപി കൗണ്സിലര്മാരുമായി മേയര് ഇന്ന് ചര്ച്ച നടത്തി. നേമം സോണല് ഓഫീസിസില് ക്രമകേട് കണ്ടെത്തിയതിനെ തുടര്ന്ന് രണ്ട് ഉദ്യോഗസ്ഥരെ സസ്പെന്ഡ് ചെയ്തു. കുറ്റക്കാരായ ആരെയും സംരക്ഷിക്കുന്ന യാതൊരു നിലപാടും ഭരണസമിതി കൈക്കൊള്ളില്ല. ജനങ്ങള് പരിഭ്രാന്തര് ആകേണ്ട സാഹചര്യമില്ല. രേഖകളുള്ള എല്ലാവര്ക്കും നഗരസഭ സംരക്ഷണം ഉറപ്പാകും. സോഫ്റ്റ്വെയറുമായി ബന്ധപ്പെട്ട ചില തകരാറുകള് ശ്രദ്ധയില്പ്പെട്ടിട്ടുണ്ട്. സോഫ്റ്റ്വെയര് അപ്ഡേറ്റിന് സര്ക്കാരിന്റെ ഭാഗത്ത് നിന്നും നല്ല രീതിയിലുള്ള സമീപനമാണ് നഗരസഭയ്ക്ക് ലഭിക്കുന്നതെന്നും ആര്യ രാജേന്ദ്രന് പറഞ്ഞു. കര്ശനമായി നിലപാട് എടുക്കുന്നതിന്റെ ഭാഗമായി തന്നെ നഗരസഭയിലെ മുഴുവന് ജീവനക്കാര്ക്കും പരിശീലന ക്ലാസുകള് നല്കുന്നുണ്ട്. അഴിമതിക്കെതിരെ നഗരസഭയ്ക്കുള്ളത് ശക്തമായ നിലപാടാണ്. മറ്റ് വ്യാജ പ്രചാരങ്ങള് തള്ളിക്കൊണ്ട് തന്നെ പൊതുജനങ്ങള് നഗരസഭക്ക് ഒപ്പം നില്ക്കും. ചര്ച്ചയ്ക്ക് വിളിക്കണം എന്ന് ബിജെപി ആവശ്യപ്പെട്ടില്ലെന്നും എന്നാല് മാനുഷിക പരിഗണന വെച്ചാണ് വിളിച്ചതെന്നും മേയര് അഭിപ്രായപ്പെട്ടു. അവര് ആവശ്യപ്പെട്ട കാര്യങ്ങള് നേരത്തെ സ്റ്റിയറിങ്ങ് കമ്മിറ്റിയില് തീരുമാനം എടുത്തതാണ്. അന്വേഷണം നടന്നു കൊണ്ടിരിക്കുന്ന കേസില് അറസ്റ്റ് ചെയ്യാന് നിര്ദേശിക്കാന് അധികാരമില്ല. ഉന്നത ഉദ്യോഗസ്ഥരെ ഉള്പ്പടെ സസ്പെന്ഡ് ചെയ്തെന്നും ആര്യ രാജേന്ദ്രന് കൂട്ടിച്ചേര്ത്തു. നികുതി പിരിവുമായി ബന്ധപ്പെട്ട് രാഷ്ട്രീയലക്ഷ്യത്തോടെ ചിലര് നടത്തുന്ന വ്യാജപ്രചരണത്തിനെതിരെ നഗരവാസികള് ജാഗ്രത പുലര്ത്തണമെന്ന് മേയര് നേരത്തെ മുന്നറിയിപ്പ് നല്കിയിരുന്നു. നഗരസഭയില് പൊതുജനങ്ങള് അടച്ച നികുതി വരവ് വച്ചിട്ടുണ്ടോ എന്ന് ജനങ്ങള് നേരിട്ടെത്തി പരിശോധിക്കണം എന്നാവശ്യപ്പെട്ട് കൊണ്ടുള്ള ഒരു സന്ദേശം ചില സാമൂഹ്യവിരുദ്ധ ശക്തികള് പ്രചരിപ്പിക്കുന്നതായി നഗരസഭയുടെ ശ്രദ്ധയില് പെട്ടിട്ടുണ്ട്. ജനങ്ങളെ പരിഭ്രാന്തരാക്കാനും നഗരസഭയുടെ നികുതി വരുമാനത്തെ തകര്ക്കാനും ആണ് നീക്കം. അതുവഴി നഗരഭരണം സ്തംഭിപ്പിക്കാം എന്ന ഗൂഢാലോചനയുടെ ഭാഗമാണ് ഈ പ്രചാരണമെന്ന് മേയര് വ്യക്തമാക്കിയിരുന്നു. നികുതി പിരിവുമായി ബന്ധപ്പെട്ട് ഇപ്പോള് നടക്കുന്ന സംഭവങ്ങള് ജനങ്ങള് നഗരസഭയില് ഒടുക്കിയ നികുതിയുമായി ബന്ധപ്പെട്ടതല്ല, അത് ജനങ്ങളില് നിന്നും പിരിച്ചെടുത്ത് നഗരസഭയുടെ ബാങ്ക് അക്കൗണ്ടില് അടയ്ക്കേണ്ട തുകയില് ക്രമക്കേട് വരുത്തി എന്നതാണ്. അതുകൊണ്ട് തന്നെ ജനങ്ങള് അടച്ച നികുതി തുകയ്ക്ക് ഒരു നഷ്ടവും സംഭവിച്ചിട്ടില്ല. ക്രമക്കേട് കാണിച്ച ഉദ്യോഗസ്ഥരെ സസ്പെന്ഡ് ചെയ്യുകയും പോലീസ് കേസെടുക്കുകയും അന്വഷണം നടന്ന് വരികയുമാണ്. നഗരസഭയ്ക്ക് വന്നിട്ടുള്ള നഷ്ട്ടം ഉദ്യോഗസ്ഥരില് നിന്നും തിരിച്ച് പിടിക്കാനുള്ള നടപടികളും പരിഗണനയിലാണ്. തെറ്റിദ്ധാരണ പടര്ത്തി ജനങ്ങളെ പേടിപ്പിച്ച് മഹാമാരിയുടെ കാലത്ത് നഗരസഭാ ഓഫീസില് അനിഷ്ട സംഭവങ്ങള് ഉണ്ടാക്കാനാണ് ഇത്തരം കുപ്രചരണം നടത്തുന്നത് എന്ന കാര്യം തിരിച്ചറിഞ്ഞ് ഇതിനെ തള്ളിക്കളയണമെന്നുമായിരുന്നു മേയര് ആവശ്യപ്പെട്ടത്. TAGS: Popular X TAGS: